ตร. ตั้งศูนย์ปราบ “พนันบอล” เปิดสายด่วน “191-1599” แจ้งเบาะแส
“สำนักงานตำรวจแห่งชาติ” จัดตั้งศูนย์ป้องกันและปราบปรามลักลอบเล่นพนันทายผลฟุตบอลโลก  พร้อมเปิดสายด่วน 191 และ 1599 สำหรับแจ้งเบาะแสการกระทำผิด
“ตำรวจ” ตั้งศูนย์ปราบปรามลักลอบ “เล่นพนัน” ช่วงเทศกาลฟุตบอลโลก พร้อมเปิดสายด่วนแจ้งเบาะแส
20 พ.ย. 2565

สำนักงานตำรวจแห่งชาติ หรือ (ตร.) เปิดเผยว่า เนื่องจากช่วงระหว่างวันที่ 20 พ.ย.-18 ธ.ค.65 จะมีการแข่งขันฟุตบอลโลกครั้งที่ 22 ที่ประเทศการ์ต้า โดยมีการถ่ายทอดสดผ่านสื่อโทรทัศน์และสื่ออื่นๆ จึงคาดว่าจะมีผู้ลักลอบเล่นการพนันทายผลการแข่งขันฟุตบอลอันเป็นการกระทำที่ผิดกฎหมาย ทั้งนี้จึงได้จัดตั้งศูนย์ป้องกันและปราบปรามการลักลอบเล่นการพนันทายผลฟุตบอล โดยเริ่มเปิดศูนย์ปฏิบัติการฯ พร้อมกันตั้งแต่วันที่ 19 พ.ย.65 เวลา 09:00 น. และได้มีมาตรการสำคัญ ดังนี้
1.ให้เจ้าหน้าที่ตำรวจทั้งในและนอกเครื่องแบบออกตรวจสถานบริการ สถานบันเทิง โรงแรม สถานประกอบการ ร้านเกมส์หรือร้านอินเตอร์เน็ต
2.ตรวจสอบเฝ้าระวังการกระทำผิดผ่านสื่อโซเชียลต่างๆ สื่ออินเตอร์เน็ต
3.สืบสวนขยายผลการกระทำความผิดทุกคดี และสอบสวนปราบปรามผู้กระทำความผิดทุกรายอย่างเด็ดขาด
ทั้งนี้ ตร.ขอให้ประชาชนรับชมฟุตบอลโลกครั้งนี้ในเชิงนันทนาการและการกีฬา รักษาสุขภาพในการรับชม ไม่ลักลอบเล่นการพนัน หรือกระทำความผิดกฎหมาย หากผู้ใดพบข้อมูลเบาะแสต่างๆ โทร.191 และ 1599
 